บลจ.อยุธยาเฮ ‘KFTRB’ล้นเตรียมเพิ่มทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “กองทุนเปิดกรุงศรีโทเทิลรีเทิร์นบอนด์” ฮอต ยอดจองเกินมูลค่ากองทุน 3,000 ล้านบาท “อยุธยา” เตรียมเพิ่มมูลค่ากอง 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า กองทุนเปิดกรุงศรีโทเทิลรีเทิร์นบอนด์ (KFTRB) ที่มีกำหนดเปิดขายครั้งแรกในช่วงวันที่ 113 ต.ค. ได้ปิดการขายก่อนกำหนด เนื่องจากมีนักลงทุนให้ความสนใจจองซื้อเกินกว่ามูลค่าโครงการที่กำหนดไว้ที่ 3,000 ล้านบาท 
พร้อมกันนี้ นายฉัตรพี กล่าวว่า หลังจากจดทะเบียนกองทุนภายหลังการเสนอขายครั้งแรกเรียบร้อยแล้ว บริษัทจะเร่งยื่นขอจดทะเบียนเพิ่มมูลค่าโครงการกองทุนกับทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ต่อไป เพราะนักลงทุนยังมีความต้องการลงทุนในกองทุนนี้อีกจำนวนมาก ทั้งนี้ กองทุนจะเริ่มเปิดรับคำสั่งซื้อครั้งต่อไปในวันที่ 20 ต.ค. นี้ 
“การเสนอขายกองทุนเปิดกรุงศรีโทเทิลรีเทิร์นบอนด์ในครั้งนี้ได้รับความสนใจจากนักลงทุนอย่างมาก ด้วยจุดเด่นของกองทุนและด้วยความร่วมมือจากพันธมิตรผู้สนับสนุนการขายในการนำเสนอกองทุนให้กับนักลงทุน ได้แก่ ธนาคารซิตี้แบงก์ บริษัทหลักทรัพย์ (บล.) ภัทร ธนาคารเอชเอสบีซี ธนาคารกรุงศรีอยุธยา และผู้สนับสนุนการขายอื่นๆ ทำให้สามารถขยายฐานลูกค้าได้เพิ่มมากขึ้น” นายฉัตรพี กล่าว
ทั้งนี้ กองทุนเปิดกรุงศรีโทเทิลรีเทิร์นบอนด์ ลงทุนในกองทุน PIMCO Total Return Bond Fund ซึ่งเป็นกองทุนตราสารหนี้ที่มีสินทรัพย์มากที่สุดในโลก บริหารโดย PIMCO ที่ได้รับรางวัลผู้จัดการกองทุนตราสารหนี้ยอดเยี่ยมแห่งทศวรรษ เน้นลงทุนในตราสารหนี้คุณภาพดีอายุปานกลางถึงยาว โดยใช้กลยุทธ์ Total Return Approach ที่มีความยืดหยุ่นในการปรับพอร์ตการลงทุนได้ในหลากหลายประเทศและประเภทของตราสารทั่วโลก